Niels Ole Sørensen er en glad mand. Rigtig glad. For han har lige vundet en kæmpe pris for sit arbejde med Jazzy Days i Tversted. - Det er fantastisk. Jeg vidste godt nok, at jeg var nomineret til P8-jazzprisen, men jeg anede slet ikke, at jeg ville gå hen og vinde, siger en glad Niels Ole Sørensen på en telefon fra København. - Jeg er superglad, for det er jo den største pris inden for den danske jazzverden - prisen svarer jo til den 'almindelige' Danish Music Award, forklarer han. I aftes blev han belønnet for sit store arbejde som formand for Jazzy Days. En post, han har besiddet de sidste fem år. - Godt nok er det mig, der har fået prisen. Men en formand er jo ikke noget i en forening uden de 35-40 frivillige, som er med til at gøre Jazzy Days til virkelighed. Og det er det, der gør prisen så fantastisk, understreger Niels Ole Sørensen, der mener, at 2015-udgaven af Jazzy Days var den bedste nogensinde. - Programmet og afviklingen fungerede bare, og vi har fået Jazzy Days op på et højt plan - vi ramte plet. Niels Ole Sørensen blev nomineret via P8s Facebook-side, hvor de fem med flest nomineringen blev indstillet til prisen, hvorefter P8s redaktion fandt vinderen. Jazzy Days i Tversted finder sted hvert år i uge 42. Se billeder fra DMA Jazz her:

Referat:
Formanden for Jazzy Days i Tversted får personlig anerkendelse og pris på DMA Jazz 2015.